Тщыгъупщакъым икIи тщыгъупщэнукъым
Хы ФIыцIэ Iуфэм щыпсэу адыгэхэм я деж щекIуэкIащ Кавказ зауэм хэкIуэдахэм я фэеплъ махуэм теухуа зэхыхьэхэр.
Накъыгъэм и 21-р, Кавказ зауэм хэкIуэдахэм я фэеплъ махуэр, адыгэу дунейм тету хъуам я дежкIэ лъапIэщ. Абыхэм ящыщ дэтхэнэми щхьэусыгъуэ иIэщ къызэплъэкIыжу и лъэпкъым къикIуа гъуэгуа-
нэм ириплъэжыну, щыгъуэ дэнлъэчхэр зыкIэралъхьэну, я бынхэр я Iэпэгъуу фэеплъхэм удз гъэгъахэр тралъхьэну, дакъикъэкIэ яхуэщымыну. Абы и закъуэкъым. Нэхъыщхьэр нобэрей махуэм и уасэр зыхэпщIэнырщ, уи лъэпкъыбзэр, хабзэр, щэнхабзэ лъапIэныгъэхэр хъумэнымрэ зегъэужьынымрэ уэ къыплъысу хуэпщI хэлъхьэныгъэм уегупсысынырщ.
А махуэм фэеплъ пэкIухэм къекIуалIэ цIыхухэр хъыбарегъащIэкIэ зэхуэшэсын хуей хъуркъым — дяпэ итауэ Кавказ зауэжьым зи псэ хэзылъхьахэм я фэеплъым пщIэ хуэзыщIхэр, абы кърикIуа гузэвэгъуэмрэ лъапсэихымрэ я хьэлъагъыр гукIи псэкIи зыхэзыщIэхэр езыр-езыру зэхохьэ, зэхуос. Зэрыунагъуэу, цIыкIуи ини, лъэпкъ ныпхэр яIэщIэлъу, удз гъэгъахэр яIыгъыу ахэр ма- кIуэ фэеплъ щIыпIэхэм. Кавказ зауэм хэкIуэдахэм я фэеплъу Шахэшхуэ (Большой Кичмай) къуажэм (Сочэ къалэм хеубыдэ) дэтымрэ Мыгухэ я лъэпкъ фэеплъ мывэмрэ цIыхухэм къахьа удз гъэгъахэм щIагъанэ. Шахэпэ (Головинкэ) къуажэм илъэсищэм нэблэгъауэ дэт жыгышхуэм, щIыпIэм щыпсэу цIыхухэр Жыг дахэкIэ зэджэм, деж хабзэ яхуэхъуауэ жэрдэмщIакIуэ гупыр а зауэжьым хэкIуэдахэм тхьэ щахуолъэIу, жьэрымэ щыхуагъэу. Къызэхуэса псори, жьыри щIэри, шэджагъуэм деж зы дакъикъэкIэ щым мэхъури, Кавказ зауэм хэкIуэдахэм хуэщыгъуэ, дуней псом щызэбгрыдза адрей адыгэхэм гурэ псэкIэ якъуоувэ, удз гъэгъахэм къыхэщIыкIа фэеплъ уэрдыхъухэр хы ФIыцIэм хадзэ.
Щыгъуэ-щIэж махуэр екIуу щрагъэкIуэкI ТIуап- сы районым хиубыдэ Агуей-Шапсыгъ къуажэми. А махуэм къуажэдэс нэхъыжьхэри, щIалэгъуалэри, Адыгэ Хасэм хэт жэрдэмщIакIуэ-къызэгъэпэщакIуэхэри ЩэнхабзэмкIэ унэм къыщызэхуос, жылэ гъунэгъухэм къикIа хьэщIэхэр къахуоблагъэ. ПэкIум хэтхэм я псалъэм кIыхь зрагъэщI я хабзэкъым. Мы гъэм екIуэкIа щыгъуэ пэкIум къыщыпсэлъахэу Краснодар крайм ис муслъымэнхэм я Iуэхухэр зезыгъакIуэ Щхьэлахъуэ Бэтмыз-хьэжы, Нэбыдж къуажэм и Iэтащхьэ Аджэху Рэшид, Шапсыгъ Адыгэ Хасэм и тхьэмадэ КIэкIыхъу Мэжид, къуажэдэс нэхъыжьхэу Махуэгуэл СэлимрэАлало Сэфаррэ жаIар нэхъыбэу зытеухуар Кавказ зауэмрэ лъэпкъым и тхыдэмрэтэкъым, атIэ нобэ уримыпIейтеинкIэ Iэмал зимыIэ Iуэхугъуэхэрт — шапсыгъхэм сабийуэ къахэхъуэр нэхъ мащIэ зэрыхъум, анэдэлъхубзэр яфIэкIуэдыпэнкIэ зэрышынагъуэм, къыдэкIуэтей щIэб-
лэр ди хабзэмрэ адыгагъэмрэ къэмытIасхъэу щIэпIыкIын зэрыхуейм, нэгъуэщIхэми.
Мыбыхэми яIэщ фэеплъ махуэм пыщIа зы хабзэ: Агуей къуажэм къеуалIэ хы ФIыцIэм и Iуфэм деж балигъхэри ныбжьыщIэхэри щызэхуосри, Кавказ зауэм хэкIуэдахэм я псэр тыншыну тхьэ хуолъэIу, чэщейм къыхэщIыкIа уэрдыхъу щхъуантIэхэр псым хаутIыпщхьэ.
Ныбэ Анзор.
Сочэ къалэ
